
REFERAT

privind modificarea şi completarea prevederilor Regulamentului de funcţionare a sistemului de parcare a autovehiculelor în Municipiul Timisoara aprobat prin H.C.L. Timişoara nr. 241/11.11.2003 completat prin H.C.L. Timişoara nr. 215/30.05.2006

Prin H.C.L. Timişoara nr. 241/11.11.2003 s-a aprobat Regulamentul de funcţionare a sistemului de parcare a autovehiculelor în Municipiul Timisoara, iar prin  H.C.L. Timişoara nr. 215/30.05.2006 s-au adus completări acestui Regulament.

După anul 1990, numărul vehiculelor a crescut foarte mult, iar parcarea a devenit o problemă mare pentru fiecare posesor de vehicul, în particular în centrul orasului. 
Studiile de trafic evidenţiază creşterea semnificativă a valorilor de trafic, nu numai pe trama majoră, ci şi pe drumurile de legătură, cele de importanţă locală, care până acum nu au contat semnificativ în desfăşurarea traficului, ca elemente componente ale grafului asociat reţelei.

O analiză succintă a evoluţiei matricelor de trafic şi fluxuri de circulaţie făcută prin comparaţia rezultatelor a două studii de circulaţie realizate la distanţa a 10 ani, măsurători de trafic pe sceţuini de drumuri, etc, relevă faptul că valorile de trafic sau dublat raportate la anul 2000.

Din studii rezultă că un autoturism este în mişcare aproximativ 45 min/zi (valoare medie) în restul timpului acesta este staţionar. Astfel staţionările şi parcările în zonele centrale şi în cartierele de locuit au devenit tot mai dificile. Drept urmare traficul rutier dinamic şi cel staţionar (parcările şi staţionările) sunt într-o strânsă corelaţie cu interesele de deplasare şi cu reţeaua rutieră a oraşului (structură, stare, etc.).
Staţionările pe locuri permise sau în cele nepermise au ca şi consecinţe:

· reducerea la cel puţin jumătate a capacităţii de circulaţie a drumului;

· scăderea vitezei medii de deplasare pe graful asociat reţelei de drumuri;

· creşterea parcursului mediu de deplasare;

· reducerea vitezei medii de deplasare a mijloacelor de transport în comun.
Alterarea acestor indicatori duce şi la creşterea poluării fonice şi a noxelor din aer. De altfel, Agenţia pentru Protecţia Mediului Timiş ne-a adus la cunoştinţă, prin mai multe adrese, notificarea din partea Comisiei Europene prin care România a fost atenţionată asupra neîndeplinirii obligaţiilor care îi revin în temeiul art. 5 alin. (1) din Directiva 1999/30/CE privind valorile limită de dioxid de sulf, dioxid de azot şi oxizi de azot, particule şi plumb în aerul ambiant. Municipiul Timişoara a depăşit valorile limită pentru indicatorul pulberi în suspensie (PM 10) şi este obligat să ia măsuri în vederea îmbunătăţirii calităţii mediului prin reducerea poluarii.
Municipiul Timişoara participă, în calitate de partener, la proiectul „PIMMS TRANSFER - TRansfering Actions iN Sustainable mobility For European Regions (Transferul de acţiuni în cadrul mobilităţii durabile pentru regiunile europene)”, proiect ce îşi propune stimularea şi utilizarea unor măsuri în ceea ce priveşte planificarea şi organizarea traficului. PIMMS TRANSFER este finanţat în cadrul programului de cooperare interregională INTERREG IV C, din Fondul European de Dezvoltare Regională (FEDR), unul din principalele fonduri structurale europene de post-aderare. 

Creşterea urbanizării, a densităţii populaţiei şi a mobilităţii acesteia conduce la apariţia unor noi probleme de ordin economic, ecologic şi de sănătate pentru oraşe şi locuitorii acestora, ca urmare a utilizării în mod excesiv a automobilelor, prin producerea de aglomerări şi poluare. Oportunitatea oferită cetăţenilor noilor state membre ale Uniunii Europene de a beneficia de automobile personale, precum şi accelerarea acestei tendinţe în urma investiţiilor străine în aceste ţări trebuie să fie compensate prin oferirea unor măsuri alternative cum este managementul mobilităţii.

Platforma Europeană pentru Managementul Mobilităţii (The European Platform On Mobility Management - EPOMM) prevede că partea fundamentală a managementului mobilităţii este reprezentată de utilizarea măsurilor precum informarea sau coordonarea serviciilor actuale (“soft measures”) în vederea creşterii efectivităţii măsurilor (“hard measures”) care privesc planificarea şi organizarea traficului. Realizarea efectivă a managementului mobilităţii în vederea reducerii aglomerărilor, precum şi creşterea calităţii vieţii cetăţenilor din aceste oraşe prin reducerea emisiilor poluante sunt politici publice stabilite în puţine regiuni europene.

În acest sens, proiectul „PIMMS Transfer” va susţine creşterea mobilităţii prin promovarea şi transferul tehnicilor efective de management către factorii de decizie locali şi regionali.

Obiectivul general al proiectului este stimularea şi îmbunătăţirea unor modalităţi durabile de transport, prin creşterea nivelului de implementare a unor strategii şi politici în ceea ce priveşte 
managementul mobilităţii, precum şi extinderea şi promovarea bunelor practici din managementul mobilităţii.

Ţinând cont de aceste aspecte se propune modificarea Regulamentul de funcţionare a sistemului de parcare a autovehiculelor în Municipiul Timisoara care să asigure eficient îndeplinirea tuturor obiectivelor pe care şi le propune un sistem de parcare şi de asemenea, să aibe efect direct sau indirect, asupra calitatii vietii si asupra calitatii mediului prin reducerea poluarii.
Propunerile de modificare şi completare vizează, în principal, măsuri imediate care sunt necesare pentru a stopa evoluţia unor fenomene. Aceste măsuri privesc modul în care se administrează locurile de staţionare prin mijloace curente şi au ca scop îmbunătăţirea situaţiei:

- reconfigurarea sistemului de tarife care să asigure descurajarea prin preţ a accesului în zonele suprasolicitate prin majorarea semnificativă a preţului la abonamente şi îngheţarea pentru o perioadă a tarifului la mijloacele de taxare orară sau la minut (tichete, telefonie mobilă);

- îmbunătăţirea ofertei de taxare prin mijloace moderne: parcometre, telefonie mobilă;

- adoptarea unor măsuri de limitare a timpului de staţionare în anumite locuri din oraş (până la 2 ore);

- înăsprirea  legislaţiei locale privind parcările ilegale şi angrenarea în aplicarea acestora a Poliţiei Locale;
- construirea unor zone de parcare în care controlul accesului se face cu bariera.

Principalul scop al modificărilor propuse este reducerea noxelor din zona centrală a Municipiului Timişoara, precum şi cresterea folosirii transportului public, în paralel cu dezvoltarea facilitatilor de parcare, pentru a avea rezultatele dorite. Mai mult, în urma vizitelor de studiu ale unor experţi străini ni s-a atras atenţia asupra faptului că trebuie descurajat accesul autovehiculelor private în zonele centrale. 

Parcarea este un element important pentru desfasurarea cu succes a activitatilor in zona centrala a orasului. Desi sunt asigurate servicii de transport public la un nivel destul de ridicat, numarul de vehicule care viziteaza aceasta zona este foarte mare si in continua crestere.

Din studiile de trafic realizate la nivelul Municipiului Timişoara rezultă că acoperirea dorinţelor de deplasare privind anumite interese: deplasarea la locul de muncă, şcoală, afaceri, cumpărături, etc., se realizează într-o proporţie însemnată cu autoturismul şi că această tendinţă este într-o creştere spectaculoasă în detrimetrul altor mijloace de deplasare: transportul în comun, bicicleta, motocicleta, taxi, pietonal.
De altfel, tarifele pentru parcare influenteaza modul în care oamenii calatoresc catre locurile de munca, divertisment sau magazine, si modul in care folosesc autovehiculele private. De asemenea, metoda de stabilire a tarifului poate avea impact şi asupra poluării. Se stie că centrul, orasului este o zonă foarte poluată. Dar prin stabilirea unor tarife mai ridicate în zona centrală a orasului posesorii de vehicule vor fi determinaţi să folosească facilitatile de parcare aflate la marginea sau în afara acestei zone. Astfel, reducerea numarului de vehicule care circulă în zona centrală va avea un impact benefic asupra mediului.

Stabilirea de restrictii de limitare a timpului de staţionare în anumite locuri din oraş este necesară pentru a controla cererea de locuri de parcare pentru nerezidenti.

În noile zone de limitare a parcarii, monitorizarea punerii în aplicare a reglementărilor privind restricţiile existente reprezintă un element important pentru eficientizarea managementului parcărilor în special în zonele în care este o mare competiţie pentru parcare.
Pentru a menţine nivelul de confort dorit pentru zonele centrale este necesară implementarea unui regim strict care să asigure în acelaşi timp un grad cât mai mare de rotaţie a utlizatorilor.

Pe strazile din centrul orasului, parcarea va trebui să fie administrată cu atenţie pentru a asigura un echilibru între cererea de parcare, vizibilitate şi confort. De asemenea, trebuie acordată prioritate parcării pe termen scurt.

Facilităţile de parcare, indiferent de tip, trebuie să includă şi locuri de parcare rezervate persoanelor cu handicap.

Urmând tendinţele generale din toate ţările dezvoltate, soluţia pentru o strategie eficientă de parcare o constituie integrarea într-un context mai amplu care să includă exploatarea terenurilor, transportul şi traficul rutier, calitatea vieţii şi protejarea mediului. Scopul final este acelaşi: reducerea gradului de folosire a autovehiculelor prin trecerea la alte forme adecvate de transport (în special transport public).

Potrivit art. 3 din Ordonanţa de urgenţă  nr. 195/2005  privind protecţia mediului printre principiile şi elementele strategice care conduc la dezvoltarea durabilă, se numără:
- principiul integrării cerinţelor de mediu în celelalte politici sectoriale;

- principiul "poluatorul plăteşte".

Pentru îmbunătăţirea serviciului de parcare în municipiul Timişoara în sistem TELPARK, propunem modificarea şi completarea prevederilor Regulamentului de funcţionare a sistemului de parcare a autovehiculelor în sistem TELPARK în Municipiul Timisoara aprobat prin H.C.L. Timişoara nr. 241/11.11.2003 completat prin H.C.L. Timişoara nr. 215/30.05.2006 conform Anexei.

